Вельмі цяжкая для нас, беларусаў крымскага горада Еўпаторыя, гэтая страта. І такая нечаканая. Зусім нядаўна, 25 красавіка, святкавалі мы разам 80-гадовы юбілей Мікалая Паўлавіча. Наступным днём, 26-га, выехаў ён у Беларусь — да радні, да свайго знакамітага брата-дырыжора, народнага артыста Беларусі Міхаіла Дрынеўскага. А 27 красавіка памёр у Мінску: кажуць, здало сэрца, і ён упаў прама на вуліцы… Заехаў, мы ведаем, да брата перад паездкай на сваю малую радзіму — гэта палеская вёска Тонеж, што ў Лельчыцкім раёне. Там наш старэйшы сябар і пахаваны — ягоная магіла, паведамілі родзічы, побач з магілай бацькоў.